सप्तरी प्रिमियर लिग : पहिलो दिनको खेलमा रूपनी राइडर्स विजयी
बोदेवरसाइन थन्डर्सलाई १३ रनले पराजित गर्दै रूपनी राइडर्सले आइतबारदेखि सप्तरीको राजविराजमा सुरु भएको मेयर कप सप्तरी प्रिमियर लिग सिजन–३ को उदघाटन खेलमा विजयी सुरुआत गरेको छ । उद्घाटन खेलमा रूपनी राइडर्सले बोदेवरसाइन थन्डर्सलाई १३ रनले पराजित गर्दै पहिलो जित हासिल गरेको हो ।
राजविराज — बोदेवरसाइन थन्डर्सलाई १३ रनले पराजित गर्दै रूपनी राइडर्सले आइतबारदेखि सप्तरीको राजविराजमा सुरु भएको मेयर कप सप्तरी प्रिमियर लिग सिजन–३ को उदघाटन खेलमा विजयी सुरुआत गरेको छ । उद्घाटन खेलमा रूपनी राइडर्सले बोदेवरसाइन थन्डर्सलाई १३ रनले पराजित गर्दै पहिलो जित हासिल गरेको हो ।रूपनीले दिएको १ सय ४८ रनको लक्ष्य पछ्याउने क्रममा बोदेवरसाइनले निर्धारित २० ओभर खेल्दै सबै विकेट गुमाएर १ सय ३४ रन मात्र बनाउन सके । बोदेवरसाइनका लागि नारायण जोशीले सर्वाधिक ३३, कप्तान सिद्धान्त लोहनीले २४ र विकास दासले १७ रनको योगदान दिए । बलिङतर्फ रूपनी राइडर्सका सुमित झाले सर्वाधिक ४ विकेट लिए भने अनिल यादवले २ तथा फिर्दोश अन्सारी, सुनिल धमला, कुशल भुर्तेल र अनुजकुमार यादवले समान १–१ विकेट हात पारे । यसअघि टस हारेर पहिलो ब्याटिङ गरेका रूपनीले निर्धारित २० ओभरमा ७ विकेट गुमाउँदै १ सय ४७ रन बनाएका थिए । उसका लागि ओपनर सुनिल धमलाले अर्धशतक पूरा गर्दै सर्वाधिक ५४ रन बनाए भने निरज मुखियाले १९ तथा अनिल यादवले १७ रनको योगदान गरे । यस्तै अनुज यादवले अविजित १५ तथा कुशल भुर्तेलले १२ रन बनाए । बोदेवरसाइनका लागि बलिङमा अफ स्पिनर विशाल सुश्लिंगले सर्वाधिक ३ विकेट लिए भने नारायण जोशी, पप्पु यादव र वसन्त रेग्मीले समान १–१ विकेट लिए ।प्रतियोगितामा अक्सनको माध्यमले स्थानीयसहित राष्ट्रिय क्रिकेटरहरुलाई छनोट गरी पाँचवटा टिमको सहभागिता छ । विजेता टिमलाई तीन लाख र उपविजेता टिमलाई एक लाख पचास हजार रूपैयाँ पुरस्कार प्रदान गरिने आयोजक सप्तरी क्रिकेट संघका अध्यक्ष आयुष श्रेष्ठले जानकारी दिए । प्रतियोगिताको उद्घाटन राजविराज नगरपालिकाका मेयर शम्भु यादव र उपमेयर साधना झाले ब्याटिङ तथा बलिङ गरेका थिए ।प्रतियोगितामा सोमबार पहिलो खेल दिपेन्द्र ऐरीको कप्तानीमा रहेको तिलाठी कोइलाडी जायन्ट्स र पवन सर्राफ कप्तानीको बजाज खडक वारियर्सबीच हुनेछ भने दिउँसो हुने अर्को खेल महबुब आलमको कप्तानीमा रहेको टिभिएस किंग्स राजविराज र सिद्धान्त लोहनीको बोदेवरसाइन थन्डर्सबीच हुने आयोजकले जनाएको छ ।